Adlai

Ang adlai o tigbi (coix lacryma-jobi) na kilala rin bilang job's tears sa wikang Ingles, ay matangkad, namumungang-butil, santauhang tropikal na halaman ng pamilyang Poaceae (pamilya ng damo). Katutubo ito sa Timog-silangang Asya at ipinakilala sa Hilagang Tsina at Indiya noong sinaunang panahon, at sa ibang lugar, nililinang sa mga hardin bilang taunang halaman. Naturalisado na ito sa timog-silangang Estados Unidos at sa tropiko ng Bagong Mundo. Sa katutubong kaligiran nito, itinatanim ito sa mga matataas na lugar kung saan hindi tumutubo nang maayos ang palay at mais. 

May dalawang pangunahing baryante ng espesye, isang ligaw at isang nilinang. Ang ligaw na baryante, Coix lacryma-jobi bar. lacryma-jobi, ay may huwad na bunga na may matigas na balat—mga istrakturang napakatigas, parang perlas sa kaputian, at habilog na ginagamit sa paggawa ng rosaryo, kuwintas, at iba pang bagay. Ang nililinang baryante, Coix lacryma-jobi bar. ma-yuen ay inaani bilang pananim na binutil, may malambot na balat, at ginagamit panggamot sa ilang bahagi ng Asya. 

Taksonomiya
Ipinangalan ang espesyeng katutubo sa Timog-silangang Asya, ni Carl Linnaeus noong 1753. Ang bansag ay pagsasalin sa Latin ng matalinhagang luha ni Job. , apat na baryante ang tinatanggap ng World Checklist of Selected Plant Families:

 Coix lacryma-jobi bar. lacryma-jobi
Malawak na naipamahagi mula Subkontinenteng Indiyo hanggang tangway ng Malasya at Taiwan; naturalisado sa ibang lugar. Ang bunga nito ay hugis-itlog, mabuto at makintab. Matigas ang balat nito at ginagamit bilang abaloryo sa mga gawang-sining.
 Coix lacryma-jobi bar. ma-yuen 
Timog Tsina hanggang tangway ng Malaysia, at Pilipinas.
Nagmula ang pangalan ng baryante kay Heneral Ma Yuen o Ma Yuan () na natuto ng paggamit sa halamang ito habang nakaposte siya sa Cochinchina (o Tonkin na bahagi ng Biyetnam ngayon), at idinala niya ang mga binhi sa Tsina upang linangin. Ang bunga nito ay tambilugin, magitgit, at malambot.
 Coix lacryma-jobi bar. puellarum 
Assam hanggang Yunnan (Tsina) at Indotsina. Ito ang pinakamaliit sa mga espesyeng Indiyano, na may binhing may diyametrong 4mm lamang. Ginagamit din itong pampalamuti.
 Coix lacryma-jobi bar. stenocarpa 
Silangang Himalayas hanggang Indotsina.

 Mga sanggunian 

Kategorya:Angkak